**Muză**

*Casian Maftei*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A încremenit clipa

între două respiruri.

Mă privești printre gene...

ce vrei să-mi spui? Spune-mi

în timp fără margini,

ca să-mi pot astâmpăra setea,

din palma ta plină...

Te-am adorat

încă înainte de a te naște în idee,

sânzâiano,

Și vinul sânilor tăi

am stors,

și m-am îmbătat cu ei, fără să știu

că sunt sâni... Acum,

plâng pe părul tău

curs printre frunzele de urzici,

și seceta

mă umple de soare...

Iată,

sânzâiano,

am aflat har înainte să te naști în ideile mele,

pline de tine!... Îngăduie-mi,

sânzâiano, muza mea,

să te îmbrac cu rochie de ceară,

și să te port agățată în piept,

ca pe o batistă de nuntă...

O, sânzâiano!...

Dă-mi palma ta

să o sărut, iubita mea,

Și inima mea va curge ca un balsam,

pe ochii tăi...

vei vedea, atunci,

până pe fundul mării,îmbrățișarea

Cu care te îmbrățișez

acum...